En 24-årig mand med brandskader i hovedet og på armen fik en beboer på Thisted-egnen til at slå alarm klokken 4.30 i morges. Allerede da politiet modtog opkaldet, var der hjælp på vej, fordi en forbipasserende havde set den forbrændte, unge mand vakle fra sin bil på en rasteplads ved Snedsted i Thy hen mod huset og slået alarm. Bilen blev fundet - delvist udbrændt - på rastepladsen, og det gav politiet en formodning om årsagen til mandens skader: - Der blev fundet fyrværkeri i bilen, som formentlig er ulovligt. Derfor havde vi nogle bombesprængningseksperter til at fjerne det, siger vagtchefen hos Midt- og Vestsjællands Politi, Søren Thorgård, til Ritzau. Den 24-åriges skader var så voldsomme, at han blev fløjet til Rigshospitalets traumecenter. Ifølge politiets oplysninger fra hospitalet er 20 procent af kroppen blevet forbrændt. Bilen skal undersøges hos Thisted Politi i løbet af i morgen for at finde ud af, om der er sket en eksplosion /ritzau/

Referat:
Tidligt søndag morgen blev en 24-årig mand fra Thisted-egnen fløjet til Rigshospitalet med forbrændinger efter en ulykke. Politiet formoder, det er fyrværkeri.